Na Usu-usu Tanaraaui
Hibru
Gere Mamaani 'Iniai Bukani
Tara'i sae rau 'adoma'inia do'oi ha'isuri'i ma'ata i Ringe ma'oigui matai ha'i sae hinihini. Rau ai'a aidangisia do 'a 'ari moi suriai hinihini na'o haua beia Jisas.
Ni Hibru 'e usu-usu nara haua tanaraaui Jiu narau hinihini maragu ura wetewete di'u mau suri'i ringeringe mana ha'atora na'ia Moses na 'unu'i tanaraau. 'Ia mo'o na usuai usu-usuni 'a 'unua hura'a do ni mareho na ororiu di'u naasi 'anai 'irara ha'agorohia Jisas, 'inia 'iia naasi God. 'Ia Jisas naasi na ha'a-arotaha'i duruduru mana ha'atee rarabea nara haa'i rarabea 'ohabwani. Ma 'unua ro'u do ai'a ta'isada do gaigui suu ho'asi tarau'a ro'u, 'inia 'ia Jisas 'a watea haraaria 'onaai ho'asi 'ana'ai mwane 'oha 'anai horigia baani'i ora-ora'a agaa'i. 'Ia Jisas 'a tahangiai tara tanagiai noni 'anai 'ari daara'i beia God. Na'i ringeringe adaaui Jiu, gau 'iraraa do 'iraau moi tara'i sae ororiu 'onaai Piriisi narau matai siri na'i raronai Ruma Maea adaau 'anai ataha beia God.
'Ia mo'o na hauai usu-usuni, 'a raba ha'a-aidangisiraaui Jiu do naia moi na hinihini naasi na'ia God nai wanawana na'iei. 'A ai'a rabasia do 'iraaui sae hinihini rai suria aho'i mwani ringeringe ana'ia Moses. 'A 'irisia moi dorai ura baabau na'i hinihini adaau beia Kraest.
1
Jisas Kraest Garena God
1 Na'i 'oha bwani 'a ragoi 'oha ma ragoi herehere na 'ia God na haa'i 'anai hadahada tanaraaui wauwa agaa'i. Ma sigihiraaui rarabea 'anai ha'arangasi'i hura'ai hadahada 'isi. 2 Mei suri'i dangi ha'ahako nagau awa suri'i madoraa 'inisi, 'ia God 'a ha'ataaria mai Garena 'anai 'unu'i hura'ai ha'atee ana'i tanagiai inoni. Mia God 'a 'ome sigihiai Garena 'anai to'ora'i mwane mareho hako, mana Garena 'a ha'apwa'araai marewana mana ahoasara mana mwane mareho hako na'i raroda suriai hei'irisina God. 3 'Iia na ha'ata'inia hura'ai rarahana mana gorohana God, mana barongana'i ra ta'isada hako bei'i barongana'ia God. 'A dau goni'i hako i mwane mareho 'iniai mena anai ha'atee ana na wetewete. 'A mae 'anai ha'a-wariwarigia baaniai ora-ora'a magu 'ari heinagu auru na'i dora ni mwaeraha na'i aba odona God na mena di'u'i mwane mareho hako.
Kraest 'A Ororiu Di'u'i Enjel
4 Ni mareho 'isi ra ha'ata'inia do'ia Kraest 'a ahaaha di'uraaui enjel. Ma na'i 'oha na 'ia God 'a 'unua Kraest 'iniai Garena ma ai'a 'unua 'iniai enjel 'a ha'ata'inia ro'u i ahaaha ana Kraest. 5 Gau 'iraraa do 'ia Kraest 'a ahaaha di'uraau suria 'ia God 'a ai'a o'ani 'inia ta ta'i 'ini'i enjel ana'i,
“I'oe naasi gare agua,
na'i 'ohani 'inau naasi Amamu.”*
Mia God ai'a do 'iia 'ai o'ani 'inia ta enjel,
“'Inau naasi Amamu,
me i'oe naasi gare agua.”†
6 Mana'i 'oha na 'ia God 'a ha'ataaria mai huunai ta'i Garena na'i marewana 'a o'ani,
“'I'amoui enjel hako, moi ha'aasaa.”‡
7 Mia God 'a ha'atee o'ani 'ini'i enjel ana'i,
“'I'amou mou tau'aro tanaau,
ma 'onaa wai 'irisia, moi hura'a 'onaai ro'a,
ma'ua 'onaai ngarungarui 'eu.”§
8 Mei tanaai Garena 'ia God 'a o'ani,
“I'oe God, na hourana amua 'ai awa tarau tarau.
'O heimarungi beiai ahu odoni na'i hourana amua.
9 'O ta'ahiai mareho na odo-odo na inoni na haa'i,
ma'o 'ita'i maho nara ai'a odo-odo.
Na tarana naasi nau 'ome sigihi'o 'inia,
mau haua tana'o i wa'ewa'e mana ha'ahou na di'u baaniraaui nei namou poru goni goro.”*
10 Mia God 'a 'unua o'ani ro'u 'iniai Garena,
“Araha, mau mai taraawa'ana, i'oe 'o ha'apwa'araai marewanani.
Baaniai rimamu na'o tau'aronai ahoasara mana mwane mareho na'i rarona.
11 Na mwane mareho 'isi rai ai'a'i moi, ma'ata i'oe 'oi awa tarau.
Rai hanoriai ta'aa 'onaai'i bwana bwani.
12 'Oi here rumirumi'i 'onaai to'oni ta'aa,
ma'oi orisi'i moi 'onaai sae na orisi 'iniai bwana na ho'osia.
Mi'oe 'o bwa'i orisi,
ma'o bwa'i matai mae'a ta 'oha.”†
13 'Ia God 'a ai'a o'ani 'inia ta ta'i enjel ana'i,
“'Oi heinagu auru na'i aba odogu,
tari 'oha wai nugaraaui maerongamu'i
na'i bahainai heimarungi amua.”‡
14 Ni enjel 'isi ra'i sae tatau'aro moi. Ra'i mareho tahitahi na 'ia God 'a ha'a-taariraau mai 'anai 'a'auhiraaui nei naraai dauai tahi tarau.
* 1:5 1:5 Psalm 2:7 † 1:5 1:5 2 Samiuel 7:14 ‡ 1:6 1:6 Diutronomi 32:43 § 1:7 1:7 Psalm 104:4 * 1:9 1:8-9 Psalm 45:6-7 † 1:12 1:10-12 Psalm 102:25-27 ‡ 1:13 1:13 Psalm 110:1